«Ap mener terroristenes rettigheter er viktigere enn nasjonens sikkerhet. Lik og del!», skrev Sylvi Listhaug på Facebook 14. mars i år.

Samme dag som Listhaug postet innlegget var det premiere på den første kinofilmen om terrorangrepet som rammet Norge – og i særlig grad Arbeiderpartiet og AUF, 22. juli 2011.

Sylvi Listhaug slettet seinere det omstridte Facebook-innlegget der hun hevder Arbeiderpartiet setter terroristenes rettigheter foran nasjonens sikkerhet. Ifølge Listhaug var det strid om bilderettigheter som er årsaken.

Ap-leder Jonas Gahr Støre har selv koblet Sylvi Listhaugs Facebook-post til 22. juli for å slippe å snakke om vanskelige innvandringspolitiske saker, mente Frp .

– Går ut over min sikkerhet

Det ble en tøff duell mellom Støre og Listhaug da de for første gang møttes ansikt til ansikt etter debatten rundt Facebook-innlegget som til slutt felte henne som justisminister.

– Når Per Sandberg, som også var nestleder, sier jeg har politisk blod på hendene, så mener jeg slik retorikk ikke hører hjemme i norsk politikk.

– Går det inn på deg?

– Ja, det vil jeg si. Det er kraftig kost, og når det kommer fra sånne personer går det også utover min sikkerhet. Jeg kjenner på det, sa Støre i Politisk kvarter i morges.

Høy temperatur i studio under Politisk kvarter når Støre og Listhaug diskuterer Facebook-innlegget som felte Listhaug som justisminister. Du trenger javascript for å se video. Høy temperatur i studio under Politisk kvarter når Støre og Listhaug diskuterer Facebook-innlegget som felte Listhaug som justisminister.

– Bevisst av Listhaug

– Det var bevisst av Listhaug å koble Ap som lojale til terrorister, sa Støre.

– Innlegget hadde absolutt ingenting med 22. juli å gjøre, sier Listhaug.

– Sylvi Listhaug, du skriver i boka di at da Støre første gang sa dette, så begynte du å grine. Hvorfor gjorde du det?

– Fordi jeg synes det er helt motbydelig at han slår meg i hartkorn med Norges verste massemorder etter krigen. Og det finner jeg meg rett og slett ikke i, sier Listhaug.

– Demokratiproblem

Hun fortsetter med å si at vi har et problem i det norske demokratiet hvis det er sånn at vi ikke kan diskutere terrorspørsmål med Ap på grunn av det som skjedde.

Teksten i Listhaugs Facebook-innlegg var påført et bilde av tildekkede personer i militæruniformer, som står i en sanddyne med kulebelter rundt kroppene sine. Flere av dem bærer synlige dødelige våpen.

Dette innlegget lå ute en stund, men ble så fjernet fra Sylvi Listhaugs Facebook-side.

– Må tåle å høre dette

– Du skulle som justisminister gi trygghet både til dem du er enige med og uenige med. Jeg opplevde som Ap-leder at det rant inn med meldinger etter innlegget som inneholdt uro og utrygghet. Også meldinger til PST om utrygghet. Det må du tåle å høre, sa Støre i Politisk kvarter.

Listhaug svarer med å si at Støre polariserer.

– Det du bidrar til er polarisering. Fordi mange har følt lenge at hver gang vi kommer inn på vanskelige tema, så føler man at man blir satt i en bås sammen med Norges verste massemorder, sier Listhaug.

Premiere på kinofilm

Innlegget på Listhaugs Facebook-side utløste raseri i Arbeiderpartiet og opprørte store deler av det øvrige politiske Norge. Ap-leder Jonas Gahr Støre anklaget Listhaug for å nøre opp under hatet som forårsaket massemordet utført av Anders Behring Breivik i 2011. Terroristen var en stund politisk aktiv i Fremskrittspartiet.

Så fikk Sylvi Listhaug (Frp) beskjed fra Erna Solberg (H) om hva regjeringssjefen mente om terrorist-innlegget mot Arbeiderpartiet.

Solberg mente at dette var for tøft. Hun sa det var over grensen og det var et for sterkt angrep på Arbeiderpartiet i forhold til innholdet.

Solberg ville imidlertid ikke be Listhaug om å slette innlegget.

Innlegget skapte også sterke reaksjoner også blant Venstre og KrF. KrF-leder Knut Arild Hareide ønsket at regjeringen skulle stå skolerett i stortingssalen og si unnskyld når endringer i statsborgerskapsloven ble debattert i Stortinget.

Dette førte til slutt til hennes politiske avgang som justisminiser.